b'\n_START_ARTICLE_\nRainer Vakra\n_START_SECTION_\nHaridus\n_START_PARAGRAPH_\nAastal 1999 l\xc3\xb5petas Vakra Tallinna 21. Kooli ja aastal 2002 Tallinna \xc3\x9clikooli keskkonnakorralduse eriala. \xc3\x95ppis aastatel 2002\xe2\x80\x932003 Helsingi \xc3\x9clikoolis rahvusvahelist majandust. 2019 aastal tunnistati tema bakalaureuset\xc3\xb6\xc3\xb6 plagiaadiks ning tema bakalaureusekraad t\xc3\xbchistati._NEWLINE_Ta kaitses 2010. aastal Tallinna \xc3\x9clikooli eesti keele ja kultuuri instituudis magistrikraadi kommunikatsiooni ja meedia erialal t\xc3\xb6\xc3\xb6ga "N\xc3\xb5mme linnaosa v\xc3\xa4liskommunikatsiooni juhtimine\xc2\xa0: magistrit\xc3\xb6\xc3\xb6" (juhendaja Krista Kerge).\n_START_SECTION_\nPlagiaadis\xc3\xbc\xc3\xbcdistus\n_START_PARAGRAPH_\n2019. aasta Riigikogu valimiste eel kirjutas ajaleht Eesti Ekspress, et Rainer Vakra 2002. aastal Tallinna \xc3\x9clikoolis kaitstud l\xc3\xb5put\xc3\xb6\xc3\xb6 oli plagiaat. Ekspressi v\xc3\xb5rdlusest ilmnes ulatuslik sarnasus Vakra bakalaureuset\xc3\xb6\xc3\xb6 "Pakendij\xc3\xa4\xc3\xa4tmete kogumis- ja taaskasutuss\xc3\xbcsteemi ettevalmistamine Tartus" p\xc3\xb5hiosa ning S\xc3\xa4\xc3\xa4stva Eesti Instituudis (SEI, hilisem Stockholmi Keskkonnainstituudi Tallinna keskus) samal aastal valminud aruande "Pakendij\xc3\xa4\xc3\xa4tmete kogumis- ja taaskasutuss\xc3\xbcsteemi ettevalmistamine Tartus" vahel, l\xc3\xb5put\xc3\xb6\xc3\xb6 sissejuhatus aga sarnanes \xc3\xbcksikasjalikult (teksti liigendusest ja pealkirjadest jooniste ja kirjavigadeni) SEI aruandega "\xc3\x9cleriigilise pakendi- ja pakendij\xc3\xa4\xc3\xa4tmete kogumis- ja taaskasutamiss\xc3\xbcsteemi k\xc3\xa4ivitamise majanduslike arvestuste koostamine". T\xc3\xb6\xc3\xb6 kolmas peat\xc3\xbckk kattub aga valdavalt Tartu linnaelanike k\xc3\xbcsitlusega, mille tegelik autor on Keiu Ruus-Lepp._NEWLINE_Vakra selgitas sarnasust talle juhendaja poolt antud materjalide kasutamisega, mille seas olnud toona veel avaldamata aruande k\xc3\xa4sikiri: "Kirjutasin oma diplomit\xc3\xb6\xc3\xb6 heauskselt, kasutades seejuures ka juhendaja poolt mulle edastatud toona avaldamata ja projektis osalejate \xc3\xbchist\xc3\xb6\xc3\xb6na loodud materjale." Viitamatust p\xc3\xb5hjendas Vakra akadeemiliste viitamisreeglite muutumisega: "Kui vaadata t\xc3\xa4na, aastal 2019 seda seisu, siis ma \xc3\xbctlen k\xc3\xbcll, et viidata oleks olnud m\xc3\xb5istlikum ja tegelikult ka akadeemiliselt \xc3\xb5igem. Aga 2001, kui ma alustasin seda l\xc3\xb5put\xc3\xb6\xc3\xb6 kirjutamist ja 2002 l\xc3\xb5petasin, oli \xc3\xbchelt poolt reeglistik selline teistsugune, selgelt pehmem ja arusaamatum."_NEWLINE_Samuti v\xc3\xa4itis Vakra, et osales l\xc3\xb5put\xc3\xb6\xc3\xb6 raames Tartu pakendikogumise pilootprojektis, mille \xc3\xbcks eestvedajaid oli tema juhendaja Ahto Hunt. SEI projekti juht Harri Moora kinnitas seevastu, et Vakra projektis ei osalenud ning 2002. aastal Moora veel Vakrat ei tundnud. Moora lisab, et kuulis Vakra plagiaadikahtlustest juba aastaid tagasi. Endine keskkonnaministeerumi j\xc3\xa4\xc3\xa4tmeosakonna juhataja Peeter Eek, SEI aruande tellija, mainib et ka tema ei tundnud Rainer Vakrat tol ajal ning sai teda alles tundma ajal kui Vakra oli N\xc3\xb5mme linnaosavanem. Eek samuti mainib, et oli kuulnud Vakra v\xc3\xb5imalikust plagiaadist aastate eest, kuid ei pidanud enda t\xc3\xb6\xc3\xb6ks sellest teavitamist. _NEWLINE_Tallinna \xc3\x9clikool otsustas kutsuda t\xc3\xb6\xc3\xb6 hindamiseks kokku akadeemilise komisjoni. Sotsiaaldemokraatlik Erakond teatas seepeale, et ootab enne seisukohav\xc3\xb5ttu \xc3\xa4ra TL\xc3\x9c otsuse.\n_START_SECTION_\nPoliitiline tegevus\n_START_PARAGRAPH_\nRainer Vakra kuulus aastatel 2005\xe2\x80\x932012 Eesti Keskerakonda. Ta lahkus fraktsioonist koos Deniss Borodit\xc5\xa1i, Inara Luigase ja Lembit Kaljuveega. Alates 2013. aastast kuulub ta Sotsiaaldemokraatlikku Erakonda, olles 2016. aastast erakonna aseesimees. _NEWLINE_2011. aasta Riigikogu valimistel kandideeris Rainer Vakra Keskerakonna nimekirjas, kogudes 1259 h\xc3\xa4\xc3\xa4lt ning sai XII Riigikogu liikmeks. J\xc3\xa4rgmistel Riigikogu valimistel 2015. aastal kandideeris ta juba SDE nimekirjas ning p\xc3\xa4\xc3\xa4ses 4132 h\xc3\xa4\xc3\xa4lega XIII Riigikogu liikmeks._NEWLINE_2013. aastal kandideeris ta ka kohaliku omavalitsuse valimistel SDE nimekirjas, kogudes 4237 h\xc3\xa4\xc3\xa4lt.\n_START_SECTION_\nSport\n_START_PARAGRAPH_\nKergej\xc3\xb5ustikus on ta tulnud Eesti meistriks 4x400 m teatejooksus 2001. aastal. _NEWLINE_Rainer Vakra m\xc3\xa4ngib korvpalli klubis N\xc3\xb5mme RIM. Ta tuli 2009 Tallinna meistriks, 2011, 2012, 2013 ja 2014 Eesti II liiga v\xc3\xb5itjaks._NEWLINE_ Lisaks m\xc3\xa4ngib ta vabal ajal tennist.\n_START_SECTION_\nIsiklikku\n_START_PARAGRAPH_\nTema isaisa on Elmar Vakra. Tema emaisa oli autov\xc3\xb5idus\xc3\xb5itja Enn Griffel ja emaema oli keskmaajooksja Milvi Akberg-Griffel. Ka Rainer Vakra vanemad on endised keskmaajooksjad Andres Vakra ja Lea Vakra. _NEWLINE_Tema elukaaslane Marilin Look s\xc3\xbcnnitas 23. novembril 2017 poeg Konradi.'